## Rješenje kojim se društvu BANCO POPOLARE DI VERONA E NOVARE S.c.a.r.l., Verona, Italija, odobrava objavljivanje ponude za preuzimanje javnog dioničkog društva BANKA SONIC d.d. Zagreb

### NN 119/2006 (6.11.2006.), Rješenje kojim se društvu BANCO POPOLARE DI VERONA E NOVARE S.c.a.r.l., Verona, Italija, odobrava objavljivanje ponude za preuzimanje javnog dioničkog društva BANKA SONIC d.d. Zagreb

# HRVATSKA AGENCIJA ZA NADZOR FINANCIJSKIH USLUGA

**2661**

Sukladno odredbama članka 15. točka 4. alineja 1. i članka 8. stavak 1. Zakona o
Hrvatskoj agenciji za nadzor financijskih usluga (»Narodne novine« broj 140/05)
te članka 13. stavak 2. Zakona o preuzimanju dioničkih društava (»Narodne
novine« broj 84/02, 87/02 i 120/02), Uprava Hrvatske agencije za nadzor
financijskih usluga, temeljem Zahtjeva društva BANCO POPOLARE DI VERONA E NOVARA
S.c.a.r.l., Verona, Piazza Nogara 2, Italija, zastupanog po opunomoćeniku, Editi
Matić, odvjetnici iz Odvjetničkog društva Bogdanović, Dolički&Partneri, Zagreb,
Miramarska 24, za odobrenje objavljivanja ponude za preuzimanje javnog dioničkog
društva BANKA SONIC d.d., Zagreb, Savska cesta 131, na sjednici održanoj 26.
listopada 2006. godine, donijela je

## RJEŠENJE

1. Društvu BANCO POPOLARE DI VERONA E NOVARA S.c.a.r.l., Verona, Piazza Nogara
2, Italija, odobrava se objavljivanje ponude za preuzimanje javnog dioničkog
društva BANKA SONIC d.d., Zagreb, Savska cesta 131.
2. Ovo Rješenje objavit će se u »Narodnim novinama«.

```
Obrazloženje
```

I. Društvo BANCO POPOLARE DI VERONA E NOVARA S.c.a.r.l., Verona, Piazza Nogara
2, Italija (dalje u tekstu: Ponuditelj), zastupano po opunomoćeniku, Editi Matić,
odvjetnici iz Odvjetničkog društva Bogdanović, Dolički & Partneri, Zagreb,
Miramarska 24, podnijelo je Hrvatskoj agenciji za nadzor financijskih usluga
(dalje u tekstu: Agencija), 4. kolovoza 2006. godine, temeljem odredbe članka
13. stavak 1. Zakona o preuzimanju dioničkih društava (dalje u tekstu: Zakon),
Zahtjev za odobrenje objavljivanja ponude za preuzimanje trgovačkog društva
BANKA SONIC d.d., Zagreb, Savska cesta 131 (dalje u tekstu: Izdavatelj) i
dokumentaciju u privitku.
Nakon izvršenog uvida u dokumentaciju priloženu uz Zahtjev za odobrenje
objavljivanja ponude za preuzimanje, utvrđeno je da je dokumentacija nepotpuna u
smislu odredbe članka 12. stavak 2. Zakona pa je Agencija pismenima od 7.
kolovoza i 3. listopada 2006. godine, od Ponuditelja tražila njezinu izmjenu i
dopunu.
Agencija je na zahtjev Ponuditelja, Zaključkom od 31. kolovoza 2006. godine,
Ponuditelju produžila dodijeljeni rok za dostavu Odluke Hrvatske narodne banke o
prijavi namjere provedbe koncentracije Ponuditelja i Izdavatelja, u smislu
odredbe članka 12. stavak 2. točka 7. Zakona, do 30. rujna 2006. godine.
Ponuditelj je dokumentaciju uz Zahtjev za odobrenje objavljivanja ponude za
preuzimanje dopunjavao i ispravljao podnescima od 11., 16. i 24. kolovoza, 28.
rujna i 12. listopada 2006. godine.
II. Izdavatelj je javno dioničko društvo, sukladno odredbi članka 114. stavak 1.
točka 1. i 2. Zakona o tržištu vrijednosnih papira (»Narodne novine« broj
84/02), te sukladno odredbi članka 14. Pravilnika o sadržaju i obliku
financijskih i poslovnih izvješća javnih dioničkih društava (»Narodne novine«
broj 118/03).
Agencija je izvršila uvid u podatke sudskog registra na Internetu te utvrdila da
temeljni kapital Izdavatelja iznosi 40.000.000,00 kuna.
Uvidom u podatke Središnje depozitarne agencije d.d., Zagreb, utvrđeno je da je
Izdavatelj na zadnji dan u mjesecu listopadu, studenom i prosincu 2005. godine,
imao više od 100 dioničara.
III/ Obveza objavljivanja ponude za preuzimanje, sukladno odredbi članka 4.
stavak 1. Zakona, nastala je za Ponuditelja 21. veljače 2006. godine, stjecanjem
ukupno 52.816 dionica Izdavatelja, odnosno 66,02% temeljnog kapitala
Izdavatelja, od čega 50.128 redovnih dionica, odnosno 62,66% temeljnog kapitala,
što daje 81,37% od ukupnog broja glasova koje daju dionice Izdavatelja s prvom
glasa i 2.688 povlaštenih dionica, odnosno 3,36% temeljnog kapitala, bez prava
glasa. Svih 52.816 dionica Izdavatelja Ponuditelj je stekao temeljem Opcijskog
ugovora, sklopljenog 21. veljače 2006. godine s Brankom Ostovićem iz Zagreba,
Kuzminečka 4; Mirjanom Ostović iz Osijeka, Reisnerova 34; Ljiljanom Ostović iz
Osijeka, Reisnerova 34 i Tatjanom Ostović iz Osijeka, Reisnerova 34, kao
prodavateljima.
IV. Cijena po kojoj Ponuditelj nudi otkup dionica u ponudi za preuzimanje iznosi
4.308,22 kune za redovnu dionicu. Najviša cijena po kojoj je Ponuditelj stekao
dionice Izdavatelja u razdoblju od jedne godine prije dana objavljivanja ponude
za preuzimanje iznosi 4.308,22 kune za redovnu dionicu. Prema podacima
Zagrebačke burze d.d., Zagreb i Varaždinske burze d.d., Varaždin, dostavljenim
na zahtjev Agencije (u predmetu klasa: 450-08/06-13/74), na Zagrebačkoj burzi u
zadnja tri mjeseca prije nastanka obveze objavljivanja ponude za preuzimanje
nije bilo trgovanja dionicama Izdavatelja niti kroz trgovinski sustav ili putem
dražbi, dok je u istom razdoblju na Varaždinskoj burzi ostvarena prosječna
cijena redovnim dionicama Izdavatelja u iznosu od 1.873,04 kuna za dionicu, te
je utvrđeno da je cijena izražena u ponudi za preuzimanje u iznosu od 4.308,22
kune za redovnu dionicu, utvrđena u skladu s odredbom članka 15. stavci 3.-6.
Zakona.
V. Ponuditelj raspolaže s ukupno 50.128 redovnih dionica Izdavatelja, a temeljni
kapital Izdavatelja podijeljen je na 61.800 redovnih i 18.200 povlaštenih
dionica, svaka u nominalnom iznosu od 500,00 kuna. Novčana sredstva potrebno je
osigurati sukladno odredbi članka 9. stavak 1. Zakona, za plaćanje preostalih
11.475 redovnih dionica, u iznosu od najmanje 49.436.824,50 kuna. Uvidom u
Garanciju br. 165158 koju je 31. srpnja 2006. godine u korist svih dioničara
Izdavatelja izdala REIFFEISENBANK AUSTRIA d.d., Zagreb, Petrinjska 59 i Izmjenu
Garancije br. 165158 od 12. listopada 2006. godine kojom se rok važenja iste
produžuje do 18. travnja 2007. godine, utvrđeno je da je Ponuditelj osigurao
sredstva u iznosu 51.463.464,90 kuna.
VI. Nadalje, utvrđeno je da su Zahtjevu priložene potvrde o plaćenoj
administrativnoj pristojbi i naknadi, sukladno odredbi članka 4. stavak 1. točka
1. Pravilnika o vrsti i visini naknada i administrativnih pristojbi Hrvatske
agencije za nadzor financijskih usluga (»Narodne novine« broj 45/06).
VII. Budući da je Ponuditelj dostavio tekst ponude za preuzimanje sastavljen
sukladno odredbi članka 12. stavka 1. Zakona, te dokumentaciju propisanu
odredbom stavka 2. istoga članka Zakona, odlučeno je kao u izreci.
VIII. Temeljem odredbe članka 8. stavak 3. Zakona o Hrvatskoj agenciji za nadzor
financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog Rješenja.

Klasa: UP/I-450-08/06-10/34
Urbroj: 326-101/06-12
Zagreb, 26. listopada 2006.

Predsjednik Uprave
**Ante Samodol**, v. r.

Rješenje, NN 119/2006-2661
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)